Kaulbarsi palee

Kaulbarsi palee on hoone Tallinnas Toompeal aadressil Kohtu tänav 8.

Maja ehitati aastatel 1809–1814 Reinhold August von Kaulbarsi  tellimusel. Elamu Kohtu tänav 8 on tunnistatud 1996. aastast ehitismälestiseks. (vaadatud 26.10.2023) 

Alates 2004. aastast asub hoones Eesti Vabariigi Õiguskantsleri kantselei.

 Omanikud 
Hoone lasi projekteerida ja ehitada Reinhold August von Kaulbars (1767–1846), Venemaa keisririigi sõjaväelane, maanõunik, Mõdriku ja Rägavere mõisnik, kelle isa Hermann von Kaulbars oli olnud Toompea lossi ehitusettevõtja. Kinnistu kandis algselt numbrit 38 ja vahetas mitmeid kordi omanikku.   

1850. aastast oli hoone omanik leitnant Alexander von Benckendorff, kelle valduse ajast on hoone parema tiiva välisuksel Benckendorffide suguvõsa vapp. 1871. aastast kuulus hoone Vera von Stenbockile ja aastatel 1899–1904 Kose-Uuemõisa mõisa omanikule paruness Natalie von Uexküllile.

Eesti iseseisvumise järel kinnistati maja 18. veebruaril 1922 Tallinna-Haapsalu kinnistusjaoskonnas Eesti riigile, seejärel oli hoone Eesti valitsusasutuste valduses, seal paiknesid mitmed ministeeriumid. Kuni 1927. aastani paiknes majas Kaubandus-Tööstusministeerium, viimane rentis ruume ka Riigi Turbatööstuse juhatusele. Vabariigi Valitsuse otsusega 5. jaanuarist 1927 anti riigi kinnisvara Tallinnas, Toompea esimeses hüpoteegi ringkonnas Nr. 38 (Kohtu t. Nr. 8) Kaubandus-tööstusministeeriumi valdamiselt Rahaministeeriumi valdamiselehttps://www.ra.ee/dgs/_purl.php?shc=ERA.31.2.71:35 Vabariigi Valitsuse otsus 5. jaanuarist 1927 nr. 1-XV ning alates 1935. aastast Majandusministeeriumile ning nõukogude ajal Eesti NSV Rahandusministeeriumile.

 Arhitektuur ja ehitusajalugu 
pisi|Vaade Kaulbarsi paleele Niguliste tornist
Klassitsistlikus stiilis püstitatud hoone projekti autor oli Tallinna linnaarhitekt Carl Ludvig Engel (1778-1840). See hoone oli Engeli esimeseks tööks Tallinnas. Ehitusmeister ja kohalik arhitekt Carl Johann Jännichen projekteeris 1811. aastal Engeli projekteeritud idatiiva eeskujul hoone läänetiiva. See tiiva valmimine venis seoses kohtuasjaga naaberkrundi omaniku H. H. von Tiesenhauseniga. Maja valmis 1814. aastal ning veel aastal 1832 ei olnud kõrvalkrundile hoonet ehitatud.   
pisi|Kaulbarsi palee esifassaad
Maja esikülg Kohtu tänaval on kahe- ja Pika jala poolne tagakülg kolmekorruseline. Hoonel on fassaadiküljel prantsusepärase nn auhooviga kuju. Kelpkatusega kahekorruselise ehitise Pika Jala nõlva poole pööratud tagafassaad on kolmekorruseline. Selle allkorruse pikaks venitatud fassaadipinda liigendab rustika, millesse lõikuvad teemantkvaadrina kujundatud lukukiviga aknaavad. Fassaadi keskel on kuue joonia sambaga ja kolmnurkfrontooniga portikus kergelt taanduva seinapinna taustal. 
pisi|Stukkdekoor ohverdavate putodega
Peafassaad Kohtu tänava poolt tiibhoonete vahel on detailirikkam. Laia keskrisaliidi kohal on kolmnurkfrontoon lünettaknaga, kõiki aknaid ümbritseb lai krohviraamistus. Esimese korruse keskmistel akendel on raskepärased kolmnurkpealmikud kahel akantuslehtkonsoolil, akende kohal on ristkülikukujuline reljeefplaadike figuratiivse kompositsiooniga (ohverdavad putod). Akantusornamentidega frontoonidele iseloomulikke vorme on Engel kasutanud ka teistel Eestis projekteeritud hoonetel ja ka Helsingi ülikooli peahoone juures, kuid putodega tahvlikesed olid toona Eestis tundmatud ning valmistatud tõenäoliselt mõnes Peterburi stukkdetaile valmistavas töökojas.   

Mõlema fassaadi räästajoont ja frontoone ääristab jõuline karniis hammaslõikega, korruste vahelist pinda kaunistavad aknalaiused akantusornamendiga stukkreljeefid. Hoone põhiplaan ja ruumide anfilaadne järjestus on vastavad klassitsistlikule sümmeetriataotlusele, kohati on hilisemate vaheseintega muudetud., kuid nüüdisajaks on taastatud algne, läbi viie saali avanev anfilaad esinduskorrusel. Fassaadi frontoonil on ladinakeelne deviis "Parentum voto ac favore" st "Esivanemate heade soovide ja soosinguga". 

 Renoveerimised 
Hoonet on arhiiviallikate andmetel põhjalikud renoveeritud: 1883. aastal ehitati kanalisatsioonisüsteem, maja renoveeriti 1892. aastal arhitekt Erwin Bernhardi juhtimisel ning 1922. aastal Aleksander Wladowsky projekti järgi Saaga, Kinnistu nr 38 - T; Kohtu 8 / Pikk jalg 10; TLA.1443.2.459; 1883-1922.. Samuti tehti põhjalik remont 1935. aastal arhitekt Alar Kotli, 1995. aastal Riigi Muinsuskaitsemet, projekt Nr-P102121, Tallinn, 1995. arhitekt Aarne Kanni juhtimisel ning ka 2003. aastal enne Õiguskantsleri kantselei ametiruumide sisseseadmist. Teise korruse põhikorruse saalid renoveeriti 2020. aastal sisearhitekt Anu Vainomäe projekti järgi, kes kujundas ka uued lühtrid koos Tõnis Vellamaaga (SEOS).
pisi|Renoveeritud saalid.
Palju on ümber ehitatud soklikorruse ruumides, algsed konstruktsioonid pole eraldatavad. Domineerib silindervõlv, vähemal määral ristvõlvi. Soklikorruse juugendstiilis uksed pärinevad Wladowsky 1922. aasta remondi ajast.

 Sisekujunduse elemendid 
Soklikorrusel on säilinud mustast marmorist sepistatud võrega raidtehnikas klassitsistlik kamin 19. sajandist, aasta ja autor ei ole teada. 1938. aasta hoone vestibüüli ja keldrikorruse ümberehituse käigus on kamin oma algselt asukohalt ümber tõstetud ning uue ahju ette paigutatud. Profileeritud kaminasimss toetub rikkaliku dekooriga kaminaraamistusele. 

Esimese korrusel õiguskantsleri kabinetis on säilinud 19. sajandist pärit valgest marmorist nikerdustega, kahhelkivist ja messingist kamin (mõõtmed: kõrgus u 113, laius u 145 cm), mis on tõenäoliselt oma algsel asukohal. Lihtne, kergelt eenduv profileeritud kaminasimss toetub saatüripeadest, viinamarjakobaratest ja lehtedest koosneva ornamendiga kaminaraamistusele. 
pisi|Esinduskabinet: laud Wunderlich, seinas Lutheri tehase kasevineer
Säilinud on 1930. aastatel paigaldatud Lutheri vabriku kasevineer esimesel korruse esinduskabineti ja nõupidamiste ruumi seintel ning Richard Wunderlichi ja Kaarma mööblivabriku mööbel, teostaja Karro ja Ko, (laud, kaks kappi ja nõupidamiste laud, materjal: roosipuu, intarsia sidruni- ja eebenipuu, ning tugitoolid). Need on ka tänapäeval kasutusel ja restaureeritud.

 Pildid 

Viited
Kategooria:Toompea
Kategooria:Kesklinna linnaosa ehitised
Kategooria:Kaulbarsid
Kategooria:Kesklinna kultuurimälestised